અમુક ઠેકાણે ગાલીપ્રયોગને બાદ કરતાં આ ફિલ્મ તહેવારો માટે શ્યૉર શૉટ ફૅમિલી એન્ટરટેઇનર ફિલ્મ છે, પરંતુ બીજા પૉઇન્ટ ઑફ વ્યુથી પણ આ ફિલ્મને ફૅમિલીની વ્યાખ્યામાં મૂકવી પડે એવું છે. એક તો આ ફિલ્મનું પ્રોડક્શન શાહરુખની કંપની રેડ ચિલીઝે અને શાહરુખની પત્ની ગૌરીએ સંભાળ્યું છે. ફારાહ ખાન સાથે શાહરુખ આણિ મંડળીને ફૅમિલી જેવા સંબંધો છે. ફિલ્મમાં પણ સાજિદ ખાન પોતે દેખા દે છે. અરે, માત્ર સાજિદ જ નહીં, શાહરુખનો સૌથી નાનો ટેણિયો દીકરો અબરામ અને ફારાહ ખાનનાં ટ્રિપલેટ્સ સંતાનો પણ પડદા પર આંટા મારી જાય છે. આ ઉપરાંત ‘હૅપી ન્યુ યર’ના જથ્થાબંધ મહેમાન કલાકારોમાં ફિલ્મમેકર અનુરાગ કશ્યપ, સંગીતકાર વિશાલ દાદલાણી, મલઇકા અરોરા-ખાન, પ્રભુ દેવા, અનુપમ ખેર, ડિનો મોરિયા, કોરિયોગ્રાફર ગીતા કપૂર, ડેઇઝી ઈરાની, ઍન્કર્સ વિશાલ મલ્હોત્રા અને લોલા કુટ્ટી... ઉફ! ગણતાં થાકો એટલા મહેમાન-કલાકારો છે ફિલ્મમાં. હવે એમાં એવું છે કે ફારાહ ખાન આખી ફિલ્મ-ઇન્ડસ્ટ્રીને પોતાની ફૅમિલી જ ગણે છે. એટલે તે બન્ને ભાઈ-બહેન પોતાની ફિલ્મોમાં ગમે તેની મજાક ઉડાવતાં ફરે છે. આ વખતે તેમણે પીઢ કોરિયોગ્રાફર સરોજ ખાનની મજાક ઉડાવીને લોકોનું લાફ્ટર ઉસેટવાનો પ્રયત્ન કર્યો છે. હા, આ ફિલ્મમાં અન્ય ફિલ્મોના એટલાબધા સંદર્ભો છે કે તમે શોધી શકો તો એ મજા તમારી.